ET Euroopa Liidu Teataja C 345/5

ÜHELT POOLT AAFRIKA, KARIIBI MERE JA VAIKSE OOKEANI PIIRKONNA RIIKIDE NING TEISELT POOLT EUROOPA LIIDU JA SELLE LIIKMESRIIKIDE VAHEL SÕLMITUD PARTNERLUSLEPINGU ALUSEL MOODUSTATUD PARLAMENTAARNE ÜHISASSAMBLEE

TEISIPÄEVA, 18. MÄRTSI 2014. AASTA ISTUNGI PROTOKOLL

2014/C 345/02

Sisukord

1. Taastuvenergia ja kliimamuutus: inimeste ja tehnoloogiaga seotud probleemid AKV riikides – Kreeka ja Euroopa kogemus

2. Seminari koondaruanne

3. Nafta ja maavarade ammutamine merepõhjast säästva arengu kontekstis

4. AIDSi leviku tõkestamine

5. Euroopa Komisjoni arenguvoliniku Andris Piebalgsi avaldus

6. Arutelu Euroopa Komisjoni arenguvoliniku Andris Piebalgsiga – eelneva registreerimiseta sõnavõtud

7. Küsimused Euroopa Komisjonile

8. Euroopa Komisjoni tegevus seoses parlamentaarse ühisassamblee 26. istungjärgul vastu võetud resolutsioonidega

9. Terrorismi ülemaailmne levik: interneti ja sotsiaalmeedia roll

10. Aruanne üheteistkümnenda piirkondliku kohtumise kohta

TEISIPÄEVA, 18. MÄRTSI 2014. AASTA ISTUNGI PROTOKOLL

Istung algas kell 9.05.

EESISTUJA: Fitz A. JACKSON

Kaaspresident

1. Taastuvenergia ja kliimamuutus: inimeste ja tehnoloogiaga seotud probleemid AKV riikides – Kreeka ja Euroopa kogemus

Arvamuste vahetus Kreeka asevälisministri Kyriakos Gerontopoulosega.

Kreeka asevälisminister tegi ettekande taastuvenergia ja kliimamuutuse kohta.

Sõnavõtjad: Gay Mitchell, Picewell Forbes (Bahama), Norbert Neuser, Olle Schmidt, Abdourahamane Chegou (Niger), Komi Selom Klassou (Togo), Makhosini Hlongwane (Zimbabwe), Christa Klaß, Nita R. K. Deerpalsing (Mauritius) ja Ana Rita Geremias Sithole (Mosambiik).

Liikmed nõudsid ulatuslikumat investeerimist taastuvenergiasse ja ennetusmeetmetesse, näiteks katastroofiohu vähendamisse ja kliimamuutuste vastu võitlemisse. Nad soovisid optimeerida piiratud ressursside kasutamist Euroopa Liidu ja selle liikmesriikide tegevuste parema omavahelise kooskõlastamise kaudu. Samuti tehti ettepanek arendada ülikoolidevahelisi vahetusprogramme ja partnerlust, et hõlbustada oskusteabe ja teadmiste edastamist.

Hr Gerontopoulos tegi arutelust kokkuvõtte.

2. Seminari koondaruanne

Raportöör Arnaldo Álvaro Ramos (Cabo Verde) tegi suulise ettekande seminari „Erasektori arengu toetamine ja taastuvenergiaallikate investeeringute edendamine AVK riikides’ kohta.

Seminaril käsitleti uuenduslikku rahastamist, tehnilisi lahendusi ja parimaid tavasid, mille eesmärk on energialõhe kaotamine tänu taastuvenergiaallikate potentsiaali ärakasutamisele.

Sõnavõtja: kaaspresident Fitz A. Jackson.

3. Nafta ja maavarade ammutamine merepõhjast säästva arengu kontekstis

Sotsiaal- ja keskkonnakomitee

Kaasraportöörid: Joe Koim Komun (Paapua Uus-Guinea) ja Christa Klaß

Aruande esitasid Joe Koim Komun (Paapua Uus-Guinea) ja Horst Schnellhardt (asendas Christa Klaßi).

Sõnavõtjad: Alban Sumana Kingsford Bagbin (Ghana), Jutta Haug, Dharamkumar Seeraj (Guyana), Olle Schmidt, Ousmane Kaba (Guinea), Mohamed El Moctar Zamel (Mauritaania), Carlos Manuel (Mosambiik), Lautafi Fio Selafi Purcell (Samoa), Peter Štastný, Ibrahim Bundu (Sierra Leone), Adjedoue Weidou (Tšaad), Maria Fernanda Lay (Ida-Timor), Nita R. K. Deerpalsing (Mauritius) ja Armando Astudillo González (Euroopa Komisjon).

Liikmed arutasid nafta ja maavarade merepõhjast ammutamisega seotud probleeme ja võimalusi. Nad rõhutasid aruande panust selle areneva valdkonna kujundamisse ja vajadust, et riikide parlamendid looksid õigusraamistikud, mis tagavad keskkonnastandardite täieliku järgimise, samuti kasutuslepingute läbipaistvuse ja tulude tagastamise kohalikele kogukondadele. Nad rõhutasid, et suutlikkuse suurendamine, koolitus ja tehnosiirded on olulised tagamaks, et merepõhja kaevandustegevusel peetaks silmas säästvat arengut.

Joe Koim Komun (Paapua Uus-Guinea) tegi arutelust kokkuvõtte.

4. AIDSi leviku tõkestamine

Põhiarutelu

ÜRO HIV ja AIDSi vastase ühisprogrammi (UNAIDS) tegevdirektor Michel Sidibé tegi ettekande olukorrast AIDSi leviku tõkestamisel.

Sõnavõtjad: Mariya Gabriel, Michael Cashman, Achille Marie Joseph Tapsoba (Burkina Faso), Nathalie Griesbeck, Dambert René Ndouane (Kongo Vabariik), Musa Hussein Naib (Eritrea), Alban Sumana Kingsford Bagbin (Ghana), Michel Sidibé, Picewell Forbes (Bahama), Abdikadir Omar Aden (Kenya), Louis Michel, Abdourahamane Chegou (Niger), Horst Schnellhardt, Mohammed Mukhtar Ahmed (Nigeeria), Gay Michell, Ibrahim Bundu (Sierra Leone), Komi Selom Klassou (Togo), Jacob Oulanyah (Uganda), Kennedy K. Hamudulu (Sambia), Makhosini Hlongwane (Zimbabwe), Nita R. K. Deerpalsing (Mauritius) ja Christophe Apala Pen’Apala Lutundula (Kongo Demokraatlik Vabariik).

Liikmed avaldasid tunnustust ülemaailmsele võitlusele HIV-viiruse/AIDSi vastu UNAIDSi nägemuse põhjal ja juhtimisel. Kampaania tõsteti esile kui rahvusvahelise solidaarsuse edulugu, mis annab tunnistust siseriiklike ressursside, pühendumuse ja juhtimise rohujuuretasandi tegevuse kasvust. Liikmed rõhutasid, et peamised vahendid edu saavutamiseks uute nakkuste täielikul ennetamisel on noorte põlvkondade aktiivne kaasamine, teabealgatused ning tõhus profülaktika ja ravi kättesaadavus ka haavatavamatele elanikkonnarühmadele. Uganda ja Nigeeria seaduse vastuoluline küsimus tekitas elava vaidluse teatud vähemusrühmade, sealhulgas homoseksuaalide diskrimineerimise kohta. Peaaegu kõik liikmed toetasid oma riikidele vabade käte andmist kultuurilist mitmekesisust arvestavate seadusandlike valikute tegemisel. Teised aga kartsid, et mis tahes sammud, mis toovad kaasa häbimärgistamise, võivad ohustada ravi ja hoolduse kättesaadavust ning püüdlusi epideemiast jagu saada.

Michel Sidibé vastas liikmete esitatud küsimustele.

(Istung katkestati kell 13.05 ja jätkus kell 15.00)

Fitz A. JACKSON Louis MICHEL Alhaj Muhammad MUMUNI ja Luis Marco AGUIRIANO NALDA Kaaspresidendid Kaaspeasekretärid

EESISTUJA: Louis MICHEL

Kaaspresident

5. Euroopa Komisjoni arenguvoliniku Andris Piebalgsi avaldus

Hr Piebalgs hindas aastatuhande arengueesmärkide vastuvõtmisest alates tehtud edusamme. Ta tunnustas säästva arengu eesmärkide avatud töörühma tööd ja AKV riikide väärtuslikku panust 2015. aasta järgse raamistiku kujundamisse. Hr Piebalgs tuletas meelde, et kuigi paljude riikide majandus on kiiresti ja põhjalikult muutuvas maailmas kasvanud, siis paljudel teistel on arenguraskusi. Euroopa Liidu toetus seisnes koostöö märkimisväärses rahastamises. EL-i muutuste kava ja kohustus tagada poliitikavaldkondade arengusidusus on lubanud keskenduda vaesemate riikide abistamisele. Samuti tuli säilitada sellised universaalsed väärtused nagu näiteks mittediskrimineerimine. Sellega seoses nõudis volinik lahkarvamusi põhjustavates küsimustes avalikku dialoogi, mis annaks tunnistust AKV-ELi partnerluse küpsusest.

6. Arutelu Euroopa Komisjoni arenguvoliniku Andris Piebalgsiga – eelneva registreerimiseta sõnavõtud

Arvamuste vahetusel keskenduti järgmistele teemadele: ELi ja Kuuba suhted; seksuaalvähemuste õigused Cotonou lepingus; arenguprojektide tulemuslikkus; VKEde toetamine ja kinnisvaraomandi tugevdamine säästva arengu eesmärkide kontekstis; infrastruktuuri tähtsus ja üleminek rohelisele energiale; erasektori toetamine ja töökohtade loomine; väikepõllumajandustootjate rahastamine; põllumajanduspanganduse tulevikupotentsiaal; ja suuremahuliste investeeringute väiksematesse riikidesse meelitamise probleem.

Sõnavõtjad: Miguel Angel Martínez Martínez, Michael Cashman, Mohamed El Moctar Zamel (Mauritaania), Gay Mitchell, Horst Schnellhardt, Arnaldo Andrade Ramos (Cabo Verde), Dalton Tagelagi (Niue), Ahamada Soukouna (Mali), Ousmane Kaba (Guinea) ja Nita R. K. Deerpalsing (Mauritius).

Volinik Piebalgs vastas eelneva registreerimiseta sõnavõttude menetluse kohaselt assamblee liikmete küsimustele.

7. Küsimused Euroopa Komisjonile

Euroopa Komisjonile esitati kokku 16 küsimust.

Komisjon oli eelnevalt vastanud küsimustele kirjalikult. Volinik Piebalgs andis suulised vastused järgmistele lisaküsimustele:

küsimus 5, mille esitas Mariya Gabriel Euroopa Liidu sekkumise kohta Kongo Demokraatlikus Vabariigis, eelkõige riigi idaosas;

küsimus nr 6, mille esitas Olle Schmidt inimkaubanduse kohta Siinai kõrbes;

küsimus nr 9, mille esitas Michael Cashman homoseksuaalsust kuriteoks lugevate seaduste ja Cotonou lepingu artikli 96 kohta;

küsimus nr 10, mille esitas Horst Schnellhardt omal jõul vaesuse vastu võitlevate riikide kohta;

küsimus nr 11, mille esitas Fiona Hall (kelle vahetas välja Olle Schmidt) karjakasvatuse kohta.

Küsimuste nr 1, 3 ja 4 esitajatel ei olnud lisaküsimusi.

Küsimuste nr 2, 7, 8, 12, 13, 14, 15 ja 16 esitajad ei olnud kohal.

8. Euroopa Komisjoni tegevus seoses parlamentaarse ühisassamblee 26. istungjärgul vastu võetud resolutsioonidega

Ühisassambleele edastati dokument, milles käsitletakse Addis Ababas vastu võetud resolutsioonide järelmeetmeid. Kaaspresident tänas Euroopa Komisjoni arenguvolinikku Andris Piebalgsi tema viieaastase ametiaja jooksul ilmutatud järjekindluse ja sügava pühendumise eest.

9. Terrorismi ülemaailmne levik: interneti ja sotsiaalvõrgustike roll

Kaasraportöörid: Moses Kollie (Libeeria) ja Zita Gurmai

Raporti esitasid Moses Kollie (Libeeria) ja Miguel Angel Martínez Martínez (asendas Zita Gurmaid).

Liikmed rõhutasid interneti ja sotsiaalvõrgustike tähtsust ja nende tohutut kasulikku potentsiaali AKV ja ELi ühiskondade jaoks. Ent samas väitsid nad, et väikesearvulised rühmitused kuritarvitavad neid vahendeid äärmusideoloogiate propageerimiseks ja terrorirünnakute korraldamiseks. Liikmed kutsusid üles tugevdama rahvusvahelist koostööd, et vältida tulevikus interneti-kuritegevust. Nad hoiatasid, et valitsused kasutavad terrorismiohtu ettekäändena põhivabaduste piiramiseks. Eesmärk on välja töötada ja rakendada tasakaalustatud õigusaktid, mis võimaldavad tulemuslikku võitlust terrorismi vastu, ohustamata samas eraelu puutumatust ja seaduslikku poliitilist tegevust.

Sõnavõtjad: Boniface Yehouetome (Benin), Mariya Gabriel, Mohamed Youssouf Goumaneh (Djibouti), Abadula Gemeda Dago (Etioopia), Olle Schmidt, Abdikadir Omar Aden (Kenya), Mohamed El Moctar Zamel (Mauritaania), Mohammed Mukhtar Ahmed (Nigeeria), Michael Gahler, Abdirizak Osman Hassan (Somaalia), Mahamat Togoi Tekilio (Tšaad), Makhosini Hlongwane (Zimbabwe) ja Vincent Ringenberg (Euroopa välisteenistus).

Moses Kollie (Libeeria) ja Miguel Ángel Martínez Martínez tegid arutelust kokkuvõtte.

10. Aruanne 12.–14. veebruaril 2014 Mauritiusel Port Louis’s toimunud 11. piirkondliku kohtumise (Ida-Aafrika piirkond) kohta – kaaspresidentide aruanne

Kaaspresident Fitz A. Jackson tegi suulise ettekande piirkondliku kohtumise kohta ja tutvustas peamisi arutluse all olnud teemasid.

Liikmed tänasid Mauritiust ja avaldasid talle kiitust kohtumise hea korralduse eest. Nad väljendasid oma rahulolu aruteludega, mis keskendusid muu hulgas piirkondliku integratsiooni tähtsusele, terrorismi ja piraatluse ohule ning suhkru tootmisele AKV riikides.

Sõnavõtjad: Christa Klaß, kaaspresident Louis Michel, Nita R. K. Deerpalsing (Mauritius), Miguel Ángel Martínez Martínez ja kaaspresident Fitz A Jackson.

(Istung lõppes kell 17.35)